**ΕΠΙΣΤΟΛΕΣ ΙΩΑΝΝΟΥ**

Και στις τρεις αυτές επιστολές διακρίνεται η ίδια συγγραφική σφραγίδα, γι’ αυτό και ανέκαθεν γινόταν σχεδόν γενικά αποδεκτό ότι προέρχονται από το ίδιο χέρι και τον ίδιο νου. Γι’ αυτό παρέμειναν και οι τρεις αχώριστες μεταξύ τους και συναποτέλεσαν ξεχωριστή ομάδα ανάμεσα σ’ όλες τις επιστολές της Καινής Διαθήκης. Ο συγγραφέας τους ανήκει στους αυτόπτες μάρτυρες και ακροατές του Κυρίου και αυτοτιτλοφορείται ως «ο πρεσβύτερος». Σύμφωνα με την ομόφωνη παράδοση της Εκκλησίας είναι ο ευαγγελιστής Ιωάννης.

Η πρώτη από τις επιστολές αυτές, αρκετά εκτεταμένη, γράφτηκε από τον Απόστολο με αφορμή τον κίνδυνο που δημιουργούσαν στην Εκκλησία κάποιοι ψευδοδιδάσκαλοι, οι οποίοι χαρακτηρίζονται ως πρόδρομοι και όργανα του αντιχρίστου και αντίχριστοι. Οι αιρετικοί αυτοί αρνούνταν ότι ο Ιησούς είναι ο Υιός του Θεού και ότι έγινε άνθρωπος και υπέμεινε για μας Πάθος πραγματικά και αληθινά. Μ’ αυτήν την αφορμή ο Απόστολος έγραψε την επιστολή του αυτή πολύ πιθανόν από την Έφεσο, τον ίδιο περίπου καιρό που έγραψε και το Ευαγγέλιο. Κύριο σκοπό της συγγραφής του αυτής έθεσε το να στηρίξει τα πνευματικά του παιδιά στην αληθινή πίστη και σε αδιάσπαστη επικοινωνία με τους αυτόπτες μάρτυρες του Λόγου της ζωής.

Η δεύτερη επιστολή, η οποία είναι πολύ μικρή, απευθύνεται σε κάποια «εκλεκτή κυρία» και κλείνει μ’ ένα σύντομο χαιρετισμό εκ μέρους των παιδιών της αδελφής της εκλεκτής αυτής κυρίας. Σύμφωνα με την πιθανότερη γνώμη, με τη φράση αυτή ο Ευαγγελιστής υπονοεί μεταφορικά κάποια τοπική Εκκλησία. Σ’ αυτό συνηγορεί το ότι και τα παιδιά της άλλης εκλεκτής κυρίας που στέλνουν τους ασπασμούς τους, φαίνεται φυσικότερο να είναι τα μέλη κάποιας άλλης τοπικής Εκκλησίας. Κι η δεύτερη αυτή επιστολή γράφτηκε με αφορμή τον κίνδυνο από τους ψευδοδιδασκάλους με σκοπό να βοηθήσει τους παραλήπτες της Χριστιανούς να ασφαλισθούν πλήρως απ’ αυτούς, μέχρι τη στιγμή που ίδιος ο Ευαγγελιστής θα είχε την ευκαιρία και αυτοπροσώπως να τους επισκεφθεί. Φαίνεται μάλιστα ότι κι αυτή στάλθηκε από την Έφεσο μετά την πρώτη Καθολική επιστολή.

Και η τρίτη επιστολή είναι το ίδιο σύντομη όπως και η δεύτερη. Γράφτηκε με αφορμή κάποιους αδελφούς που περιόδευαν κηρύττοντας το Ευαγγέλιο, τους οποίους ο θείος Απόστολος συνιστά στους Χριστιανούς που ήταν διασκορπισμένοι στα διάφορα μέρη και ζητά να τους φιλοξενούν. Απευθύνεται σε κάποιον Γάϊο, στον οποίο ο Απόστολος ιδιαιτέρως συνιστά τους περιοδευτές αυτούς. Ταυτόχρονα όμως του παραπονείται για κάποιον Διοτρεφή, ο οποίος, επειδή αντιμαχόταν τον Απόστολο, καταδίωκε τους ανθρώπους που προέρχονταν απ’ αυτόν και αποδίωκε από την Εκκλησία καθέναν που θα τους δεχόταν. Η επιστολή αυτή γράφτηκε τα τελευταία χρόνια της ζωής του Αποστόλου, πολύ πιθανόν από την Έφεσο.

**Α’ ΙΩΑΝΝΟΥ**

**ΚΕΦΑΛΑΙΟΝ Α’ (1)**

**Στίχ. 1-4. Αυτόπτες μάρτυρες του Λόγου της ζωής.**

Σας αναγγέλλουμε αυτό που ήδη υπήρχε όταν άρχισε η δημιουργία του κόσμου, αυτό που με τ’ αυτιά μας ακούσαμε εμείς οι Απόστολοι, αυτό που με τα μάτια μας είδαμε, και το οποίο είδαμε καλά και τα χέρια μας ψηλάφησαν˙ σας κηρύττουμε δηλαδή για τον ενυπόστατο Λόγο, ο οποίος έχει μέσα του ζωή και τη μεταδίδει και στους άλλους.

2 – Και η ενυπόστατη ζωή προσέλαβε την ανθρώπινη φύση, έγινε άνθρωπος και φανερώθηκε με σάρκα˙ και τη ζωή αυτή την έχουμε δει με τα μάτια μας και δίνουμε μαρτυρία γι’ αυτή και σας αναγγέλλουμε τη ζωή την αιώνια, που υπήρχε προανάρχως και αιωνίως δίπλα στον Πατέρα και ήταν ενωμένη μ’ αυτόν, και φανερώθηκε σε μας τους Αποστόλους και τους πρώτους μαθητές. –

3 Αυτό λοιπόν που έχουμε δει κι έχουμε ακούσει ως αυτόπτες και αυτήκοοι μάρτυρες αναγγέλλουμε σε σας που δεν το είδατε με τα μάτια σας και δεν το ακούσατε με τ’ αυτιά σας. Και σας το αναγγέλλουμε, για να έχετε κοινωνία και στενό σύνδεσμο μαζί μας. Κι εκείνος που έχει στενή σχέση και κοινωνία μαζί μας, έχει σχέση και κοινωνία με τον Πατέρα και με τον Υιό του Ιησού Χριστό. Ο στενός δηλαδή σύνδεσμος των Χριστιανών δεν δημιουργεί μόνο στενή σχέση μεταξύ τους, αλλά και στενή σχέση και κοινωνία με τον Θεό και με τον Κύριο Ιησού Χριστό.

4 Κι αυτά σας τα γράφουμε, για να είναι τέλεια η χαρά μας, η οποία προέρχεται από το στενό σύνδεσμο και την επικοινωνία μας με τον Θεό και μεταξύ μας.

**Στίχ. 5-7. Ο Θεός είναι φως.**

5 Για να υπάρχει όμως και να διατηρείται η επικοινωνία αυτή, που μας φέρνει τόση χαρά, δεν πρέπει να ξεχνάτε ότι αυτή είναι η υπόσχεση που έχουμε ακούσει από τον ίδιο τον Υιό και την αναγγέλλουμε σε σας: ότι ο Θεός είναι φως που ακτινοβολεί αγιότητα και αλήθεια, και δεν υπάρχει μέσα του κανένα ίχνος σκότους άγνοιας και αμαρτίας.

6 Εάν λοιπόν πούμε ότι έχουμε στενή σχέση και κοινωνία με τον Θεό, και ταυτόχρονα η γενικότερη συμπεριφορά μας είναι σκοτεινή και αμαρτωλή, λέμε ψέματα, και οι πράξεις μας δεν συμφωνούν με την αλήθεια.

7 Εάν όμως ζούμε μέσα στο φως και συμπεριφερόμαστε με φωτεινή και ενάρετη ζωή, όπως ζει ο Θεός, ο οποίος είναι μέσα στο πνευματικό φως, έχουμε στενή σχέση και κοινωνία μεταξύ μας, και η θυσία του Ιησού Χριστού του Υιού του μας καθαρίζει από κάθε αμαρτία.

**Στίχ. 8-10. Όλοι είμαστε αμαρτωλοί.**

8 Έχουμε απόλυτη ανάγκη του καθαρισμού αυτού, διότι φέρουμε μέσα μας την αμαρτία. Εάν πούμε ότι δεν έχουμε αμαρτία, εξαπατούμε τους εαυτούς μας και δεν έχουμε μέσα μας την αλήθεια.

9 Εάν όμως ομολογούμε τις αμαρτίες μας με συναίσθηση της ενοχής μας, ο Θεός είναι αξιόπιστος τηρητής των υποσχέσεών του που σχετίζονται με την άφεση των αμαρτιών μας. Επιπλέον είναι και δίκαιος. Κι επειδή είναι και αξιόπιστος και δίκαιος και δέχθηκε τη θυσία του Υιού του, συγχωρεί τις αμαρτίες και μας καθαρίζει από κάθε αδικία.

10 Εάν πούμε ότι δεν έχουμε διαπράξει καμία αμαρτία, διαψεύδουμε και παρουσιάζουμε ψεύτη τον Θεό, που βεβαιώνει στην Αγία Γραφή ότι όλοι οι άνθρωποι είναι αμαρτωλοί. Και ο λόγος του τότε δεν φώτισε τις καρδιές μας και δεν επέδρασε στο εσωτερικό μας.

**ΚΕΦΑΛΑΙΟΝ Β’ (2)**

**Στίχ. 1-6. Γνωρίζει τον Χριστό όποιος τηρεί τις εντολές του.**

Αγαπητά μου παιδιά, σας τα γράφω αυτά για να μην πέσετε ποτέ σε αμαρτία. Αν όμως κανείς αμαρτήσει από αδυναμία, δεν πρέπει να απελπισθεί. Έχουμε μεσίτη και συνήγορο κοντά στον Πατέρα τον Ιησού Χριστό, τον δίκαιο και απολύτως αναμάρτητο, ο οποίος εξαιτίας της αναμαρτησίας του και της αγιότητός του έχει παρρησία στο Θεό Πατέρα.

2 Και ο Ιησούς είναι το θύμα που θυσιάστηκε, ώστε με το αίμα του να εξιλεωθούμε ενώπιον του Θεού για τις αμαρτίες μας˙ και όχι μόνο για τις δικές μας αμαρτίες, αλλά και για τις αμαρτίες όλου του κόσμου. Αρκεί ο κόσμος να πιστέψει, και θα συγχωρεθεί.

3 Αλλά για να καταστεί ο Χριστός στον καθένα μας μεσίτης και αρχιερεύς, πρέπει κι εμείς να τον αναγνωρίσουμε ως μεσίτη και να έλθουμε σε στενή σχέση μαζί του. Και καταλαβαίνουμε ότι έχουμε στενή γνωριμία και σχέση μαζί του μ’ αυτό και μόνο το κριτήριο: εάν τηρούμε τις εντολές του.

4 Εκείνος που λέει, «τον γνώρισα και βρίσκομαι σε στενή οικειότητα μαζί του», ταυτόχρονα όμως δεν τηρεί τις εντολές του, είναι ψεύτης, και δεν υπάρχει μέσα στον άνθρωπο αυτόν η αλήθεια.

5 Όποιος όμως τηρεί το λόγο του Χριστού, αυτός πράγματι έχει μια αγάπη προς τον Θεό που αναπτύχθηκε σε τέλειο βαθμό. Απ’ αυτό μπορούμε να γνωρίζουμε με βεβαιότητα ότι είμαστε ενωμένοι μαζί του.

6 Εκείνος που λέει ότι μένει και ζει με τον Χριστό, μέσα στην πνευματική του παρουσία, έχει υποχρέωση, όπως εκείνος έζησε και συμπεριφέρθηκε, έτσι κι αυτός να συμπεριφέρεται και να ζει.

**Στίχ. 7-11. Η εντολή της αγάπης.**

7 Αδελφοί, δεν σας γράφω νέα εντολή, αλλά την εντολή της αγάπης, η οποία είναι παλιά και την είχατε από την αρχή της επιστροφής σας στο Χριστό και της χριστιανικής σας ζωής. Η εντολή αυτή η παλιά είναι το ευαγγελικό κήρυγμα που από την αρχή ακούσατε, και το οποίο είναι κήρυγμα αγάπης.

8 Ωστόσο η εντολή αυτή η παλιά είναι συγχρόνως και νέα. Και νέα λοιπόν εντολή σας γράφω. Και το ότι η εντολή της αγάπης είναι και νέα, αποδεικνύεται αληθινό τόσο στο πρόσωπο του Ιησού Χριστού, ο οποίος τη δίδαξε και την εφάρμοσε με νέα τέλεια μορφή, όσο και στο πρόσωπο των Χριστιανών, στη ζωή των οποίων παρουσιάζονται τα νέα εξαιρετικά αποτελέσματά της. Και είναι πράγματι εξαιρετικά τα αποτελέσματα αυτά. Διότι το πνευματικό σκοτάδι της αμαρτίας και της πλάνης φεύγει, και το πνεύμα και η διδασκαλία του Χριστού, που είναι το φως το αληθινό, φωτίζει τώρα τον κόσμο.

9 Εκείνος που λέει ότι ζει μέσα στο πνευματικό φως, συγχρόνως όμως μισεί τον αδελφό του Χριστιανό, αυτός ακόμη και τώρα που το αληθινό φως φωτίζει, βρίσκεται μέσα στο πνευματικό και ηθικό σκοτάδι.

10 Μόνο εκείνος που αγαπά τον αδελφό του μένει μέσα στο πνευματικό φως. Αυτός ούτε δίνει στον αδελφό του αφορμή σκανδάλου και πτώσεως, ούτε ο ίδιος πικραίνεται ή σκανδαλίζεται από τον αδελφό του.

11 Εκείνος όμως που μισεί τον αδελφό του είναι βυθισμένος στο πνευματικό και ηθικό σκοτάδι, και η συμπεριφορά του είναι συμπεριφορά σκοτεινή και ένοχη. Και σαν τυφλός δεν ξέρει που πηγαίνει, και κινδυνεύει να χαθεί, διότι το σκοτάδι της αμαρτίας τύφλωσε τα μάτια της ψυχής του.

**Στίχ. 12-17. Αποφυγή του αμαρτωλού κόσμου.**

12 Σας γράφω, παιδάκια μου, την επιστολή αυτή, διότι έχουν συγχωρηθεί οι αμαρτίες σας με την πίστη στο όνομά του.

13 Γράφω σε σας που για την ηλικία και τη χριστιανική σας πείρα αξίζει να ονομάζεσθε πατέρες, διότι λόγω της προόδου σας στη χριστιανική ζωή έχετε γνωρίσει καλά τον Λόγο, ο οποίος από την αρχή και ανάρχως είναι μαζί με τον Πατέρα. Γράφω σε σας, νέοι μου, διότι έχετε νικήσει τον πονηρό στους διάφορους πειρασμούς της νεανικής σας ηλικίας. Σας έγραψα, παιδιά μου, διότι έχετε γνωρίσει τον ουράνιο Πατέρα με την πείρα σας και τη στενή σχέση μαζί του.

14 Σας έγραψα, πατέρες, διότι έχετε γνωρίσει καλά τον Χριστό, ο οποίος υπάρχει από την αρχή αιωνίως. Σας έγραψα, νέοι, διότι παρά το νεαρό της ηλικίας σας είστε πνευματικά ισχυροί, και ο λόγος του Θεού μένει μέσα σας και έχετε νικήσει τον πονηρό, που ιδιαιτέρως επιβουλεύεται τη νεότητα.

15 Μην αγαπάτε το μάταιο κόσμο που βρίσκεται μακριά από τον Θεό, ούτε τις απολαύσεις του κόσμου, που απομακρύνουν τον άνθρωπο από τον Θεό. Εάν κανείς αγαπά τον κόσμο, δεν υπάρχει μέσα του η αγάπη προς τον ουράνιο Πατέρα.

16 Η καρδιά του ανθρώπου αυτού δεν έχει αγάπη προς τον Θεό και Πατέρα˙ διότι κάθε τι που υπάρχει στον κόσμο που βρίσκεται μακριά από τον Θεό, δηλαδή η επιθυμία της διεφθαρμένης φύσεως και σαρκός του ανθρώπου, και η επιθυμία των πραγμάτων που αιχμαλωτίζουν τα μάτια μας, και η αλαζονική επίδειξη στην οποία σπρώχνουν τα πλούτη, όλα αυτά δεν είναι από τον Θεό και Πατέρα, αλλά από τον κόσμο που βρίσκεται μακριά από τον Θεό.

17 Και ο μάταιος κόσμος φεύγει και χάνεται, και μαζί του χάνεται και η επιθυμία που προκαλούν τα αγαθά και οι απολαύσεις του. Εκείνος όμως που επιτελεί το θέλημα του Θεού μένει αιώνια και δεν χάνεται.

**Στίχ. 18-29. Οι αντίχριστοι αιρετικοί. Το χρίσμα των πιστών.**

18 Παιδιά μου, έρχομαι τώρα να σας υποδείξω, ένα νέο κίνδυνο. Είναι ώρα κρίσιμη και γεμάτη από κινδύνους η σημερινή εποχή. Κι όπως ακούσατε από το ευαγγελικό κήρυγμα ότι πρόκειται να έλθει ο αντίχριστος, και τώρα έχουν παρουσιαστεί πολλοί αιρετικοί, πρόδρομοι του αντιχρίστου. Απ’ αυτό λοιπόν μαθαίνουμε ότι η εποχή μας είναι κρίσιμη.

19 Αυτοί βγήκαν από εμάς τους Χριστιανούς και απομακρύνθηκαν από την Εκκλησία. Αλλά δεν ήταν πράγματι από εμάς˙ δεν ήταν ποτέ μέλη γνήσια της Εκκλησίας. Διότι, αν τότε που φαίνονταν μαζί μας ήταν πράγματι από εμάς και γνήσια μέλη της Εκκλησίας, θα είχαν μείνει μαζί μας. Αλλά αυτοί βγήκαν κι έφυγαν από την Εκκλησία, για να μη μείνουν κρυμμένοι, αλλά για να φανερωθούν όλοι τους ότι δεν ανήκαν ποτέ σε μας, δεν ήταν και δεν είναι γνήσιοι Χριστιανοί.

20 Γιατί όμως εγώ να σας μιλώ γι’ αυτούς; Εσείς έχετε χρίσμα πνευματικό, το Άγιον Πνεύμα, που το λάβατε από τον Άγιο, τον Ιησού Χριστό, με το μυστήριο του Βαπτίσματος και του Χρίσματος. Και με το φωτισμό που σας δίνει το χρίσμα αυτό γνωρίζετε όλες τις σωτηριώδεις αλήθειες, ώστε να μπορείτε να διακρίνετε τις ψευδοδιδασκαλίες.

21 Γι’ αυτό κι εγώ σας τα έγραψα αυτά, όχι επειδή δεν γνωρίζετε την αλήθεια, αλλά επειδή τη γνωρίζετε και επειδή κάθε ψέμα δεν έχει την πηγή του στην αλήθεια.

22 Ποιός είναι ο πραγματικός ψεύτης, παρά εκείνος που αρνείται ότι ο Ιησούς είναι ο Μεσσίας Χριστός, ο οποίος είναι το ίδιο πρόσωπο του Υιού του Θεού; Κι αυτός είναι που ενσαρκώνει το πνεύμα του αντιχρίστου, αυτός που αρνείται τον Πατέρα και τον Υιό, αφού δεν δέχεται την αποκάλυψη που μας έκανε ο Υιός για τον Πατέρα.

23 Καθένας που αρνείται τον Υιό, ούτε τον Πατέρα έχει.

24 Αυτό λοιπόν που ακούσατε εσείς με το κήρυγμα από την αρχή της χριστιανικής σας ζωής για τον Πατέρα και τον Υιό ας μένει μέσα σας αμετάβλητο και μόνιμο. Εάν μείνει μέσα σας αυτό που από την αρχή ακούσατε, κι εσείς θα μείνετε σε στενή σχέση και κοινωνία με τον Υιό και τον Πατέρα.

25 Και αυτή είναι η υπόσχεση που μας έδωσε ο Χριστός, η αιώνια ζωή. Και αιώνια ζωή ουσιαστικά είναι η κοινωνία και η ένωσή μας με τον Υιό και με τον Πατέρα.

26 Σας τα έγραψα αυτά για κείνους που προσπαθούν να σας εξαπατήσουν με τις αιρετικές τους διδασκαλίες.

27 Κι εσείς έχετε το πνευματικό χρίσμα, δηλαδή το Άγιον Πνεύμα που πήρατε από τον ίδιο τον Χριστό, και αυτό μένει μέσα σας, οπότε δεν έχετε ανάγκη να σας διδάσκει κανένας άνθρωπος. Αλλά όπως το χρίσμα, το οποίο μένει πάντοτε το ίδιο και δεν αλλάζει ποτέ, σας διδάσκει για όλα, και η διδασκαλία του είναι αληθινή και όχι ψεύτικη, και όπως από την αρχή σας δίδαξε, έτσι πρέπει να μείνετε σ’ αυτόν τον Χριστό και να κρατήσετε στέρεη τη διδασκαλία που σας δίδαξε το Άγιον Πνεύμα.

28 Και τώρα λοιπόν, παιδάκια μου, να μένετε έτσι σταθερά ενωμένοι με τον Χριστό, έχοντας στενή σχέση και κοινωνία μαζί του˙ ώστε όταν φανερωθεί ένδοξα, να έχουμε θάρρος και πεποίθηση σ’ αυτόν και να μη ντροπιασθούμε αποφεύγοντάς τον ως ένοχοι στη δευτέρα του παρουσία.

29 Και δεν θα ντροπιασθούμεμ, εάν του μοιάζουμε. Εφόσον λοιπόν ξέρετε ότι ο Χριστός είναι δίκαιος, γνωρίζετε από την πείρα σας και ότι καθένας που εφαρμόζει στην πράξη τη δικαιοσύνη έχει γεννηθεί από αυτόν και του μοιάζει, όπως κάθε παιδί μοιάζει στον πατέρα του.

**ΚΕΦΑΛΑΙΟΝ Γ’ (3)**

**Στίχ. 1-12. Τα παιδιά του Θεού και τα παιδιά του διαβόλου.**

Κοιτάξτε πόσο μεγάλη και θαυμαστή αγάπη μας έχει δώσει ο Πατήρ, ώστε να ονομασθούμε παιδιά του Θεού. Γι’ αυτό ο κόσμος των ανθρώπων που ζει μακριά από τον Θεό δεν μας καταλαβαίνει και δεν μας γνωρίζει, διότι δεν γνώρισε τον Θεό, με τον οποίο μοιάζουμε πνευματικά.

2 Αγαπητοί μου, τώρα είμαστε παιδιά Θεού, αλλά δεν μας έχει φανερωθεί ακόμη τι πρόκειται να γίνουμε στο μέλλον. Γνωρίζουμε όμως ότι όταν φανερωθεί ο Χριστός στη δευτέρα του παρουσία, θα γίνουμε όμοιοι μ’ αυτόν στη δόξα, διότι θα τον δούμε όπως είναι, στην κατάσταση της θείας του δόξας, η οποία θα καθρεπτισθεί και θα λάμψει και σε μας σαν να είμαστε πνευματικοί καθρέπτες.

3 Και κάθε άνθρωπος που έχει και κρατά στέρεη αυτήν την ελπίδα στο Χριστό, καθαρίζει τον εαυτό του από κάθε αμαρτία, όπως κι εκείνος είναι καθαρός και άγιος. Μόνο οι άγιοι και καθαροί θα αξιωθούν να δουν τον καθαρό και άγιο.

4 Κάθε άνθρωπος που κάνει την αμαρτία, κάνει και την ανομία. Παραβιάζει δηλαδή, αθετεί και περιφρονεί το νόμο του Θεού. Και η αμαρτία είναι η επανάσταση εναντίον του νόμου και του θελήματος του Θεού. Αλλά αποτελεί και ανατροπή του έργου του Χριστού.

5 Και ξέρετε ότι ο Χριστός φανερώθηκε ως άνθρωπος στη γη για να εξαλείψει τις αμαρτίες μας, ενώ μέσα σ’ αυτόν δεν υπάρχει καμία αμαρτία, διότι παρέμεινε σ’ όλη του τη ζωή απολύτως αναμάρτητος.

6 Κάθε άνθρωπος λοιπόν που μένει μέσα σ’ αυτόν και είναι πάντοτε ενωμένος μαζί του δεν αμαρτάνει˙ και κάθε άνθρωπος που αμαρτάνει δεν τον έχει αισθανθεί εσωτερικά με τα μάτια της ψυχής του και δεν τον έχει γνωρίσει με την πείρα του.

7 Παιδάκια μου, κανείς να μη σας πλανά, οσοδήποτε πειστικά κι αν φαίνονται τα επιχειρήματά του. Η αλήθεια είναι αυτή: Εκείνος που εξασκεί στη ζωή του τη δικαιοσύνη και την αρετή είναι δίκαιος, όπως και ο Ιησούς είναι δίκαιος˙ και μόνον αυτός έχει γνωρίσει τον δίκαιο Ιησού και είναι ενωμένος μαζί του.

8 Εκείνος που επιμένει στην αμαρτία κατάγεται από τον διάβολο και έχει στενή σχέση και γνωριμία μαζί του. Και κατάγεται από τον διάβολο, διότι από την αρχή ο διάβολος με πολύ πείσμα αμαρτάνει. Γι’ αυτόν το σκοπό φανερώθηκε πάνω στη γη ως άνθρωπος ο Υιός του Θεού, για να καταργήσει τα έργα του διαβόλου.

9 Κάθε άνθρωπος που έχει γεννηθεί από τον Θεό δεν κάνει ποτέ καμία αμαρτία θεληματικά και ενσυνείδητα. Διότι η νέα ζωή που του μετέδωσε ο Θεός με το Πνεύμα του μένει μέσα του. Γι’ αυτό δεν μπορεί πλέον να αμαρτάνει, διότι η θέλησή του αποκτά μεγάλη σταθερότητα και έξη προς την αρετή. Και αυτό γίνεται διότι έχει γεννηθεί από τον Θεό και μοιάζει με τον Θεό.

10 Αυτό είναι το διακριτικό γνώρισμα με το οποίο γίνονται σ’ όλους φανερά τα παιδιά του Θεού και τα παιδιά του διαβόλου. Κάθε άνθρωπος δηλαδή που δεν ασκεί στη ζωή του όλες τις αρετές, αυτός δεν προέρχεται από τον Θεό και δεν έχει πατέρα του τον Θεό. Το ίδιο κι εκείνος που δεν αγαπά τον αδελφό του Χριστιανό, δεν είναι παιδί του Θεού.

11 Διότι αυτό είναι το κύριο παράγγελμα που μάθατε με το κήρυγμα και ακούσατε από την αρχή της επιστροφής σας στο Χριστό: να αγαπάτε ο ένας τον άλλο.

12 Κι ας μην τρέφουμε αισθήματα παρόμοια μ’ εκείνα που είχε ο Κάιν, ο οποίος ήταν παιδί του πονηρού διαβόλου και έσφαξε άσπλαχνα τον αδελφό του. Και γιατί τον έσφαξε; Επειδή τα έργα του ήταν πονηρά, ενώ τα έργα του αδελφού του ήταν δίκαια˙ και η αρετή και η δικαιοσύνη προκαλεί την αντιπάθεια του διαβόλου και των πονηρών παιδιών του.

**Στίχ. 13-15. Το μίσος εναντίον των Χριστιανών.**

13 Γι’ αυτό λοιπόν, αδελφοί μου, μην απορείτε και μην παραξενεύεσθε εάν σας μισεί ο κόσμος που βρίσκεται μακριά από τον Θεό.

14 Εμείς ξέρουμε από την πείρα μας ότι έχουμε περάσει από τον πνευματικό θάνατο στην πνευματική ζωή. Κι αυτό το ξέρουμε, διότι αγαπάμε τους αδελφούς μας. Εκείνος που δεν αγαπά τον αδελφό του εξακολουθεί να παραμένει στον πνευματικό θάνατο.

15 Κάθε άνθρωπος που μισεί τον αδελφό του είναι φονιάς, διότι έχει μέσα του φονική διάθεση και θέλει την καταστροφή και το θάνατο εκείνου που μισεί. Και ξέρετε ότι κανένας φονιάς δεν έχει ζωή αιώνια, που να μένει διαρκώς μέσα του.

**Στίχ. 16-24. Η αγάπη προς τους αδελφούς. Η ακατάκριτη συνείδηση.**

16 Απ’ αυτό λοιπόν έχουμε μάθει τι είναι αγάπη˙ από το ότι δηλαδή ο Χριστός παρέδωσε πρόθυμα τη ζωή του στο θάνατο για τη σωτηρία μας. Άρα λοιπόν κι εμείς οφείλουμε σύμφωνα με το παράδειγμα αυτό να προσφέρουμε τη ζωή μας για χάρη των αδελφών μας, και όχι να θέλουμε να αφαιρέσουμε τη ζωή τους.

17 Αντιθέτως, αν κάποιος που έχει τα πλούτη του κόσμου δει τον αδελφό του σε κατάσταση ανάγκης και κλείσει την καρδιά του και τα σπλάχνα του απέναντι στον αδελφό, κι έτσι δεν αισθανθεί καμία συμπάθεια για τη δυστυχία του, πώς είναι δυνατόν να μένει μέσα του η αγάπη για τον Θεό;

18 Παιδάκια μου, ας μην αγαπάμε μόνο με τα λόγια ή με τη γλώσσα, αλλά ας αγαπάμε με έργα ευεργετικά και όχι ψεύτικα, αλλά αληθινά.

19 Και μ’ αυτό θα καταλάβουμε ότι καταγόμαστε από την αλήθεια και έχουμε αναγεννηθεί από τον Θεό, με την ειλικρινή δηλαδή αγάπη και την ευεργετικότητα. Όταν έχουμε την αγάπη αυτή, θα έχουμε ήσυχη τη συνείδησή μας και δεν θα μας τύπτει αυτή ενώπιον του Θεού,

20 σε οτιδήποτε κι αν μας κατηγορεί. Και θα έχουμε ήσυχη τη συνείδηση, διότι ο Θεός είναι μεγαλύτερος από τη συνείδησή μας και ξέρει σε τέλειο βαθμό και άρα πολύ καλύτερα απ’ αυτήν όλα τα σφάλματά μας και όλες τις τύψεις μας. Ξέρει την ενοχή μας. Εφόσον λοιπόν ο Θεός, που ξέρει τα πάντα, μας πείθει ότι είμαστε παιδιά του, δεν φοβόμαστε ότι θα κατακριθούμε.

21 Αγαπητοί, εάν η συνείδησή μας δεν μας κατηγορεί, αποκτούμε παρρησία ενώπιον του Θεού.

22 Και οτιδήποτε του ζητούμε στην προσευχή, μας το δίνει. Μας το δίνει, διότι τηρούμε τις εντολές του και κάνουμε αυτά που του αρέσουν.

23 Και οι εντολές του Θεού περιλαμβάνονται συνοπτικά σε μία. Αυτή είναι η εντολή του: να πιστέψουμε στο όνομα του Υιού του, του Ιησού Χριστού, και να αγαπάμε ο ένας τον άλλον σύμφωνα με την εντολή που μας έδωσε ο Χριστός.

24 Κι εκείνος που τηρεί τις εντολές του Θεού μένει μέσα στο Πνεύμα του ενωμένος με τον Θεό, και ο Θεός μένει μέσα σ’ αυτόν. Έχουμε λοιπόν τρόπο να γνωρίσουμε με βεβαιότητα αν είμαστε ενωμένοι με τον Θεό κι αν πράγματι ο Θεός μένει μέσα μας. Απ’ αυτό δηλαδή βεβαιωνόμαστε ότι ο Θεός μένει μέσα μας, από το Πνεύμα που μας έδωσε και μας φωτίζει και μας δίνει την πληροφορία αυτή.

**ΚΕΦΑΛΑΙΟΝ Δ’ (4)**

**Στίχ. 1-6. Το πνεύμα της αλήθειας και το πνεύμα της πλάνης.**

Αγαπητοί, μη δίνετε εμπιστοσύνη στον καθένα που σας λέει ότι εμπνέεται από το Πνεύμα του Θεού και ότι έχει πνευματικό χάρισμα. Αλλά να εξετάζετε τους ανθρώπους που δείχνουν ότι εμπνέονται από το Πνεύμα του Θεού, για να διακρίνετε εάν πράγματι αυτοί προέρχονται από τον Θεό. Διότι πολλοί ψευδοπροφήτες βγήκαν στον κόσμο.

2 Μ’ αυτό το σημάδι και μ’ αυτό το κριτήριο θα αναγνωρίζετε και θα διακρίνετε με βεβαιότητα το Πνεύμα του Θεού: Κάθε άνθρωπος δηλαδή που παρουσιάζεται να έχει πνευματικό χάρισμα, είναι από τον Θεό, εάν ομολογεί όχι μόνο με λόγια αλλά και με έργα ότι ο Ιησούς Χριστός σαρκώθηκε πραγματικά και έζησε ως άνθρωπος φέροντας την ανθρώπινη φύση.

3 Όποιος όμως, ενώ λέει ότι εμπνέεται από το Πνεύμα του Θεού, δεν ομολογεί ότι ο Ιησούς ήλθε από τον ουρανό στη γη κι έγινε άνθρωπος με σάρκα ανθρώπινη, δεν είναι από τον Θεό. Και αυτό είναι το πνεύμα του αντιχρίστου, το να αρνείται δηλαδή κανείς τον Θεάνθρωπο Ιησού. Για τον αντίχριστο άλλωστε έχετε ακούσει ότι πρόκειται να έλθει. Και τώρα ήδη ο αντίχριστος βρίσκεται στον κόσμο, με τις αιρέσεις και τις ψευδοδιδασκαλίες που προετοιμάζουν το έδαφος για την προσωπική του έλευση.

4 Εσείς όμως, παιδάκια μου, έχετε αναγεννηθεί από τον Θεό και έχετε νικήσει τους ψευδοδιδασκάλους αυτούς με την αμετακίνητη προσήλωσή σας στην αληθινή διδασκαλία. Και τους έχετε νικήσει, διότι ο Θεός που είναι μέσα σας και σας φωτίζει και σας ενισχύει, είναι μεγαλύτερος και δυνατότερος από τον σατανά, που ενεργεί και κυριαρχεί μέσα στον κόσμο των ανθρώπων που βρίσκονται μακριά από τον Θεό.

5 Αυτοί οι ψευδοπροφήτες προέρχονται και εμπνέονται από τον κόσμο που είναι μακριά από τον Θεό. Γι’ αυτό διδάσκουν σύμφωνα με το πνεύμα του κόσμου, και ο κόσμος τους ακούει και τους δέχεται.

6 Εμείς όμως οι Απόστολοι και οι διδάσκαλοι του Ευαγγελίου καταγόμαστε από τον Θεό και εμπνεόμαστε απ’ αυτόν. Εκείνος λοιπόν που αναγεννήθηκε από τον Θεό και γνωρίζει τον Θεό, ακούει με προθυμία τη διδασκαλία μας. Απ’ αυτό το σημάδι λοιπόν μπορούμε να ξεχωρίσουμε το Πνεύμα του Θεού που οδηγεί στην αλήθεια, και το πνεύμα του διαβόλου που οδηγεί στην πλάνη.

**Στίχ. 7-21. Η αγάπη του Θεού προς εμάς.**

**Οφείλουμε κι εμείς να αγαπάμε ο ένας τον άλλον.**

7 Αγαπητοί μου, ας αγαπάμε ο ένας τον άλλον, διότι η αγάπη πηγάζει από τον Θεό και απ’ αυτόν έχει την αρχή της. Και καθένας που αγαπά και έχει την αγάπη οδηγό και κανόνα της ζωής του, έχει γεννηθεί από τον Θεό και βρίσκεται σε στενή προσωπική σχέση μαζί του. Λόγω λοιπόν της σχέσεώς του αυτής με τον Θεό γνωρίζει τον Θεό ολοένα και τελειότερα.

8 Εκείνος που δεν αγαπά, δεν γνώρισε ποτέ τον Θεό, διότι ο Θεός είναι αγάπη.

9 Και η αγάπη του Θεού αποδείχθηκε κι έγινε φανερή ανάμεσά μας μ’ αυτό κατεξοχήν το γεγονός: με το ότι δηλαδή ο Θεός απέστειλε στον κόσμο τον Υιό του τον μονάκριβο, έτσι ώστε εμείς, που εξαιτίας των αμαρτιών μας είχαμε καταδικαστεί στον αιώνιο θάνατο, να ζήσουμε την πνευματική και αιώνια ζωή που μας εξασφάλισε με τη θυσία του.

10 Και αυτό είναι το χαρακτηριστικό της αγάπης του Θεού, ότι δηλαδή δεν αγαπήσαμε πρώτοι εμείς τον Θεό, αλλά αυτός πρώτος μας αγάπησε, αν και ήμασταν ανάξιοι και δεν τον αγαπούσαμε. Και μας αγάπησε τόσο πολύ, ώστε απέστειλε τον Υιό του για να προσφέρει το αίμα του θυσία εξιλεωτική για τις αμαρτίες μας.

11 Αγαπητοί, εάν ο Θεός μας αγάπησε με μια τέτοια εξαιρετική και μοναδική αγάπη, αυτό σημαίνει ότι κι εμείς έχουμε χρέος να αγαπάμε ο ένας τον άλλον.

12 Κανείς βέβαια δεν έχει δει ποτέ ποιος είναι στη φύση και στην ουσία του ο Θεός. Κι όμως, εάν αγαπάμε ο ένας τον άλλον, ο Θεός που είναι αόρατος και ανώτερος από κάθε κατανόηση, μένει μέσα μας˙ και αισθανόμαστε την αγάπη του τέλεια και πλήρη στην ψυχή μας.

13 Απ’ αυτό το σημείο γνωρίζουμε ότι μένουμε σ’ αυτόν και αυτός μένει μέσα σε μας, από το ότι μας έχει δώσει από τη χάρη του Πνεύματός του. Αυτό το Πνεύμα μας κατέστησε ναούς και κατοικητήριά του.

14 Και επιπλέον εμείς οι Απόστολοι έχουμε δει με τα μάτια μας και ως αυτόπτες μάρτυρες δηλώνουμε ότι ο Πατήρ απέστειλε τον Υιό του ως σωτήρα του κόσμου, και εκδήλωσε έτσι την τέλεια αγάπη του σε μας.

15 Όποιος ομολογήσει με όλες του τις δυνάμει ότι ο Ιησούς είναι ο Υιός του Θεού που έγινε άνθρωπος, ο Θεός μένει μέσα του, κι αυτός μένει ενωμένος με τον Θεό.

16 Κι εμείς έχουμε γνωρίσει με τη χριστιανική μας πείρα και έχουμε πιστέψει την αγάπη που μας έχει ο Θεός. Και τρανό δείγμα της αγάπης του είναι η ενανθρώπηση του Υιού του. Ο Θεός, είναι αγάπη, κι εκείνος που μένει στην αγάπη και την ασκεί συνεχώς, μένει ενωμένος με τον Θεό, και ο Θεός μένει μέσα σ’ αυτόν.

17 Και σημάδι ότι η αγάπη έφθασε στον ανώτερο βαθμό μέσα μας και προοδεύσαμε σ’ αυτήν στον τέλειο βαθμό, είναι το να περιμένουμε με θάρρος και αφοβία την ημέρα της Κρίσεως. Και θα έχουμε το θάρρος αυτό και την παρρησία την ημέρα εκείνη, διότι με την αγάπη γινόμαστε όμοιοι με τον Κριτή που θα μας κρίνει. Όπως δηλαδή είναι τώρα ο Χριστός στον ουρανό γεμάτος αγάπη, έτσι είμαστε κι εμείς στον κόσμο. Γεμάτοι δηλαδή αγάπη μέσα στον κόσμο αυτόν που στερείται και δεν έχει την αγάπη.

18 Όποιος αγαπά δεν φοβάται τον Κριτή νιώθοντας ένοχος για τις αμαρτίες του, για τις οποίες θα δώσει λόγο. Αντιθέτως η αγάπη, όταν είναι τέλεια, απομακρύνει και βγάζει έξω από την ψυχή το φόβο. Διότι ο φόβος είναι βασανιστικός και προκαλεί ταλαιπωρία στον ένοχο λόγο της ποινής που με τρόπο περιμένει να του επιβάλει ο Κριτής για τις αμαρτίες του. Εκείνος λοιπόν που φοβάται επειδή αισθάνεται ένοχος, δεν έχει γίνει τέλειος στην αγάπη.

19 Εμείς οι Χριστιανοί αγαπάμε τον Θεό, επειδή αυτός πρώτος μας αγάπησε και προηγήθηκε στην αγάπη του για μας.

20 Έχουμε λοιπόν χρέος να τον αγαπάμε. Και τότε αγαπάμε τον Θεό, όταν δείχνουμε αγάπη προς τους αδελφούς μας, που είναι εικόνες και παιδιά του Θεού. Εάν πει κανείς ότι αγαπώ τον Θεό, και ταυτόχρονα μισεί τον αδελφό του Χριστιανό, αυτός δεν λέει αλήθεια, αλλά είναι ψεύτης. Διότι όποιος δεν αγαπά τον αδελφό του, τον οποίο διαρκώς βλέπει, πώς είναι δυνατόν να αγαπά τον Θεό που δεν τον έχει δει ποτέ;

21 Και αυτήν την εντολή πήραμε από τον Θεό: Όποιος αγαπά τον Θεό, να αγαπά και τον αδελφό του Χριστιανό.

**ΚΕΦΑΛΑΙΟΝ Ε’ (5)**

**Στίχ. 1-5. Η αγάπη σφραγίδα γνησιότητος. Η νίκη της πίστεως.**

Κάθε άνθρωπος που πιστεύει με ζωντανή πίστη ότι ο Ιησούς είναι ο Θεάνθρωπος Μεσσίας, έχει γεννηθεί πνευματικά από τον Θεό. Και κάθε άνθρωπος που αγαπά τον Θεό, από τον οποίο έχει γεννηθεί πνευματικά, αγαπά φυσικά και τον αδελφό του, που έχει γεννηθεί από τον ίδιο Πατέρα.

2 Και μ’ αυτό το σημάδι γνωρίζουμε ότι αγαπάμε τα παιδιά του Θεού, με το να αγαπάμε δηλαδή τον Θεό και να τηρούμε τις εντολές του.

3 Διότι αυτό σημαίνει αγάπη προς τον Θεό, το να τηρούμε τις εντολές του. Και οι εντολές του δεν είναι πιεστικές, δυσβάστακτες και ακατόρθωτες.

4 Διότι κάθε τι που έχει αναγεννηθεί από τον Θεό νικά τον κόσμο, που με την αντίδρασή του μας εμποδίζει να τηρούμε τις εντολές του Θεού. Και αυτή είναι η νίκη που νίκησε οριστικά τον κόσμο, η πίστη μας. Αυτή είναι φως που διαλύει την πλάνη που υπάρχει στον κόσμο, και δύναμη νέας πνευματικής και αγίας ζωής, αντίθετης με την αχρειότητα του κόσμου.

5 Ποιός άλλος νικά τα θέλγητρα και γενικότερα την αντίδραση και τον πόλεμο του κόσμου εναντίον της αλήθειας, παρά εκείνος που με πραγματική αφοσίωση πιστεύει ότι ο Ιησούς είναι ο Υιός του Θεού που έγινε άνθρωπος;

**Στίχ. 6-12. Τριπλή μαρτυρία ότι ο Ιησούς Χριστός είναι ο Μεσσίας.**

6 Μην ακούτε τι σας λένε τα όργανα της πλάνης για τον Ιησού. Αυτός είναι εκείνος που ήλθε και φανερώθηκε ως Μεσσίας με το βάπτισμά του στο νερό, όπου ο Πατήρ διακήρυξε ότι αυτός είναι ο Υιός του ο αγαπητός˙ φανερώθηκε και με το αίμα του που πρόσφερε πάνω στο σταυρό ως θυσία, την οποία δέχθηκε ο Πατέρας του˙ φανερώθηκε επίσης και από τα σημεία που ακολούθησαν, εξαιτίας των οποίων ο εκατόνταρχος και οι στρατιώτες του ομολόγησαν ότι είναι Υιός του Θεού. Αυτός διακηρύχθηκε στον Ιορδάνη και στο Γολγοθά Θεάνθρωπος Μεσσίας, ο Ιησούς Χριστός. Δεν φανερώθηκε Μεσσίας μόνο με το βάπτισμά του, αλλά και με το βάπτισμα και με το σταυρικό του θάνατο. Αλλά και το Άγιον Πνεύμα είναι μάρτυρας που δίνει διαβεβαίωση. Και η μαρτυρία αυτή του Αγίου Πνεύματος είναι έγκυρη, διότι το Άγιον Πνεύμα είναι η ίδια η αλήθεια.

7 Διότι τρεις είναι εκείνοι που μαρτυρούν στον ουρανό ότι ο Ιησούς είναι ο Υιός του Θεού. Μαρτυρούν δηλαδή ο Πατήρ, ο Λόγος και το Άγιον Πνεύμα. Και οι τρεις αυτοί είναι ένα, διότι έχουν μία φύση και ουσία.

8 Και τρεις είναι εκείνοι που μαρτυρούν στη γη: το Άγιον Πνεύμα με τα θαύματά του, τα χαρίσματα και τις αποκαλύψεις του˙ το βάπτισμα του Χριστού στον Ιορδάνη˙ και το αίμα του και ο θάνατός του στο σταυρό. Και τα τρία αυτά δίνουν μαρτυρία για την ίδια μοναδική αλήθεια. Μαρτυρούν δηλαδή για τον Χριστό.

9 Εάν δεχόμαστε ως αξιόπιστη τη μαρτυρία των ανθρώπων, πολύ περισσότερο πρέπει να δεχθούμε τη μαρτυρία του Θεού, η οποία έχει ασυγκρίτως μεγαλύτερο κύρος. Διότι πράγματι, η μαρτυρία αυτή των τριών μαρτύρων στη γη είναι η κατεξοχήν αξιόπιστη μαρτυρία του Θεού που έχει δώσει για τον Υιό του.

10 Εκείνος που πιστεύει στον Υιό του Θεού έχει τη μαρτυρία του Θεού μέσα του˙ διότι με την πνευματική πείρα που αποκτά, αποκτά μέσα του και την εσωτερική αυτή μαρτυρία και πληροφορία. Εκείνος όμως που δεν πιστεύει στο Θεό, τον θεωρεί ψεύτη και αναξιόπιστο, διότι δεν έχει πιστέψει στη μαρτυρία που μια για πάντα έχει δώσει ο Θεός για τον Υιό του.

11 Και αυτή είναι η μαρτυρία του Θεού, ότι ο Θεός έδωσε σε μας τους πιστούς ζωή αιώνια. Και η ζωή αυτή υπάρχει μέσα στον Υιό του, και μεταδίδεται στους πιστούς που είναι ενωμένοι με τον Υιό.

12 Εκείνος που με την πίστη του είναι ενωμένος με τον Υιό και τον έχει δικό του, έχει την αληθινή και αιώνια ζωή. Εκείνος που δεν έχει τον Υιό του Θεού, δεν έχει τη ζωή αυτή.

**Στίχ. 13-15. Η βεβαιότητα για την αιώνια ζωή.**

13 Έγραψα αυτά για τη ζωή που παίρνουμε όταν πιστεύουμε και είμαστε ενωμένοι με τον Ιησού. Τα έγραψα σε σας που πιστεύετε στο όνομα του Υιού του Θεού, για να γνωρίζετε με πλήρη βεβαιότητα ότι έχετε ζωή αιώνια και για να μένετε στηριγμένοι στην πίστη σας προς το πρόσωπο του Υιού του Θεού.

14 Και η ακλόνητη βεβαιότητα ότι διαμέσου του Ιησού Χριστού έχουμε ζωή αιώνια μας εμπνέει παρρησία και θάρρος προς τον Θεό. Γι’ αυτό απευθυνόμαστε προς αυτόν και του μιλούμε με οικειότητα και ελευθερία. Και να τι αποδεικνύει ότι πράγματι έχουμε την παρρησία και το θάρρος αυτό: Εάν ζητούμε κάτι σύμφωνο με το θέλημά του, ακούει το αίτημά μας.

15 Και εφόσον γνωρίζουμε ότι μας ακούει σ’ ό,τι του ζητούμε, γνωρίζουμε με βεβαιότητα ότι με τις προσευχές μας θα εκπληρωθούν και τα αιτήματά μας εκείνα που του έχουμε εκφράσει και πρόκειται να πραγματοποιηθούν στο μέλλον˙ και είναι σαν να τα έχουμε αυτά ήδη από τώρα.

**Στίχ. 16-21. Προσευχή για όποιον αμαρτάνει.**

**Ο αναγεννημένος πιστός δεν αμαρτάνει.**

16 Εάν δει κανείς τον αδελφό του Χριστιανό να διαπράττει κάποια αμαρτία που δεν προκαλεί τον πνευματικό θάνατο, θα παρακαλέσει τον Θεό, και ο Θεός θα δώσει στον αδελφό ζωή. Θα τη δώσει όμως τη ζωή αυτή σ’ εκείνους που διαπράττουν όχι θανάσιμα αμαρτήματα. Διότι υπάρχει και αμαρτία που οδηγεί στον πνευματικό θάνατο. Δεν συνιστώ να παρακαλέσει κανείς τον Θεό για τη θανάσιμη αυτή αμαρτία.

17 Κάθε παράβαση καθήκοντος είναι αμαρτία. Αλλά υπάρχει και αμαρτία που δεν οδηγεί στον πνευματικό θάνατο.

18 Γνωρίζουμε καλά ότι κάθε άνθρωπος που έχει αναγεννηθεί από τον Θεό δεν αμαρτάνει˙ αντιθέτως, όποιος αναγεννήθηκε από τον Θεό φυλάγει τον εαυτό του από την αμαρτία, και ο πονηρός, που ωθεί τον άνθρωπο στην αμαρτία, δεν μπορεί να τον αγγίξει και να τον βλάψει, και δεν έχει καμία δύναμη επάνω του.

19 Ξέρουμε καλά ότι καταγόμαστε από τον Θεό, ενώ όλοι οι άνθρωποι που είναι μακριά από τον Θεό βρίσκονται κάτω από την εξουσία και την επίδραση του πονηρού πνεύματος.

20 Και γνωρίζουμε καλά ότι ο Υιός του Θεού έχει έλθει και έχει δώσει σε μας τους πιστούς την πνευματική ικανότητα να γνωρίζουμε τον αληθινό Θεό. Και είμαστε ενωμένοι με τον αληθινό Θεό διαμέσου του Υιού του, του Ιησού Χριστού. Αυτός ο Ιησούς Χριστός είναι ο αληθινός Θεός και η αιώνια ζωή.

21 Παιδάκια μου, με κάθε προσπάθεια φυλάξτε τον εαυτό σας από τις ειδωλολατρικές και πλανεμένες αντιλήψεις για τον Θεό. Αμήν.